ມີການບັນລຸຂໍ້ຕົກລົງກັນ ໃນກອງປະຊຸມ ດິນຟ້າອາກາດ ຂອງ ສປຊ (ເບິ່ງວີດີໂອ)
ຂໍ້​ຕົກລົງ​ກັນ​ມີ​ຂຶ້ນ​ເມື່ອ​ຕອນ​ເ​ຊົ້າວັນ​ອາທິດ​ມື້​ນີ້​ ສອງ​ມື້​ຫລັງ​ຈາກກອງ​ປະຊຸມ​ສອງ​ອາທິດ​ທີ່​ກໍານົດ​ຈະ​ປິດ​ລົງ​ທີ່​ເມືອງເດີບັນ
ພວກຜູ້ແທນຈາກ 194 ປະເທດທີ່ໄປຮ່ວມກອງປະຊຸມດິນຟ້າອາກາດຂອງອົງການສະຫະ ປະຊາຊາດຢູ່ອາຟຣິກາໃຕ້ ໄດ້ຕົກລົງກັນທີ່ຈະເຈລະຈາເພື່ອໃຫ້ບັນລຸສົນທິສັນຍາທີ່ຈະມີ ຜົນຜູກມັດຢ່າງຖືກຕ້ອງຕາມກົດໝາຍໃຫ້ພວກປະເທດລົງມືປະຕິບັດເພື່ອລົດຜ່ອນການ ປ່ຽນແປງຂອງສະພາບ ດິນຟ້າອາກາດລົງ ພາຍໃຕ້ຂໍ້ຕົກລົງທີ່ໄດ້ບັນລຸເມື່ອວັນອາທິດນີ້ ພວກປະເທດຈະເຣີນອຸດສາຫະກໍາທັງຫລາຍ ແມ່ນຈະຕ້ອງສືບຕໍ່ຍຶດໝັ້ນຢູ່ໃນສົນທິສັນຍາ Kyoto ປີ 1997 ໄປຢ່າງໜ້ອຍເປັນເວລາອີກ ຫ້າປີຫລັງຈາກໝົດອາຍຸລົງໃນປີ 2012 ໂດຍທາງກົດໝາຍແລ້ວ ສົນທິສັນຍາດັ່ງກ່າວບັງ ຄັບໃຫ້ພວກ ປະເທດເຫລົ່ານັ້ນ ໃຫ້ບັນລຸເປົ້າໝາຍໃນການປ່ອຍອາຍພິດເຮືອນແກ້ວ ແຕ່ ແນວໃດກໍດີ ປະເທດຣັດເຊຍ ຍີ່ປຸ່ນ ແລະຄານາດາ ພາກັນເວົ້າວ່າພວກເຂົາເຈົ້າຈະບໍ່ຂໍເຂົ້າ ຮ່ວມໃນການຕໍ່ອາຍຸສົນທິສັນຍາກຽວໂຕ ຂໍ້ຕົກລົງກັນດັ່ງກ່າວມີຂຶ້ນເມື່ອຕອນເຊົ້າວັນອາທິດມື້ນີ້ສອງມື້ຫລັງຈາກ ກອງປະຊຸມສອງ ອາທິດທີ່ກໍານົດຈະປິດລົງທີ່ເມືອງເດີບັນນັ້ນ ສະຫະລັດກ່າວວ່າ ຕົນພຽງແຕ່ໃຫ້ຄໍາໝັ້ນສັນຍາຈະປະຕິບັດຕາມການຕັດ ຂອງຂໍ້ຕົກລົງ ລົງຖ້າຫາກວ່າພວກປະເທດທີ່ສ້າງມົນລະພິດລາຍໃຫຍ່ໆທັງໝົດມີຄວາມໝັ້ນໝາຍເທົ່າ ທຽມກັນ ຈີນແລະອິນເດຍຄັດຄ້ານຢ່າງເປີດເຜີຍໃນຂໍ້ຕົກລົງດັ່ງກ່າວ ໂດຍກ່າວວ່າພວກ ເຂົາເຈົ້າໄດ້ສ້າງຕັ້ງໂຄງການນິເວດວິດທະຍາທີ່ຫ້າວຫັນແລ້ວ ໃນຂະນະທີ່ພວກປະເທດ ອຸດສາຫະກໍາທັງຫລາຍຍັງບໍ່ປະຕິບັດຕາມພັນທະໃນປັດຈຸບັນຂອງພວກເຂົາເຈົ້າເທື່ອນັ້ນ ສາມປະເທດ ທີ່ໂຮມທັງສອງປະເທດທີ່ມີປະຊາກອນຫລາຍທີ່ສຸດຂອງໂລກນັ້ນ ບໍ່ໄດ້ຖືກ ຜູກມັດໂດຍສົນທິສັນຍາກຽວໂຕ ກອງປະຊຸມດັ່ງກ່າວບໍ່ໄດ້ໃຫ້ຄຳໝັ້ນສັນຍາໂດຍທັນທີໃດໆ ເພື່ອຕັດມົນລະພິດລົງຕື່ມ ທີ່ ເປັນຕົວການສ້າງໃຫ້ເກີດສະພາບດິນຟ້າອາກາດປ່ຽນແປງນັ້ນ ນອກນີ້ແລ້ວພວກຜູ້ແທນ ຍັງເຫັນພ້ອມກັນ ເພື່ອສ້າງຕັ້ງກອງທຶນນຶ່ງ ສຳລັບຊ່ວຍເຫລືອ ພວກປະເທດຍາກຈົນທັງຫລາຍຮັບມືກັບຄວາມຮ້ອນເອົ້າຂອງໂລກ ແຕ່ບໍ່ໄດ້ເຈາະຈົງຢ່າງ ໃດວ່າຈະໄດ້ງົບປະມານໂດຍວິທີໃດ ການປະພິປາຍກັນສ່ວນໃຫຍ່ ແມ່ນເພ່ງເລັງໃສ່ຂໍ້ສະເໜີອັນນຶ່ງຂອງສະຫະ ພາບຢູໂຣບ ເພື່ອຜັກດັນໃຫ້ພວກສ້າງມົນລະພິດໃນບັນດາປະເທດທີ່ຈະເຣີນແລ້ວ ແລະມີການເຕີບ ໂຕທາງດ້ານເສດຖະກິດທີ່ວ່ອງໄວ ເຊັ່ນ ຈີນ ອິນເດຍ ຮັບເອົາຂໍ້ຜູກມັດທີ່ຖືກຕ້ອງຕາມ ກົດໝາຍເພື່ອຕັດອາຍພິດເຮືອນ ແກ້ວລົງນັ້ນ